地名: 忠州 (忠清道, 牧)
年: 1510.0

○己未/都體察使成希顔, 遣從事官李偉啓曰: "忠州囚倭, 雖已推問, 然禁府囚倭, 姑待都元帥上來後, 更議處置。 巨濟縣令吳世翰, 以孤單之軍, 能斬獲倭奴, 至於五級, 其功優於將大軍斬獲者。 軍功磨鍊時, 恐或遺漏, 請下諭于都元帥, 使之竝錄。" 上從之。

○柳洵、姜渾、朴永文、安潤德議: "以近日倭奴叛亂而言, 則京外囚倭, 雖盡殺無赦, 未爲不可, 但此輩在倭奴未叛之前, 受前島主書契而來, 是不干於叛逆者也, 殺之無名。 今放還本島, 使彼獷俗, 知我國大度不殺之仁, 似爲得也。" 金壽童、柳順汀、成希顔、盧公弼、閔孝曾、金應箕、洪淑、朴說、洪景舟、申用漑等議: "京中囚倭, 是日本人, 固當放還, 對馬島
              倭, 忠州囚倭, 分置諸道, 以竢後日。"

○禮曹啓: "囚倭放還時, 令通事語之曰: ‘我國自祖宗朝, 待爾島特厚, 許令爾倭, 來居三浦, 比我編氓。 使价之行, 絡繹不絶, 歲賜米太, 副以物貨, 生齒繁育。 百年于玆, 覆載之恩, 有同天地。 近者爾島, 恃遠稔惡, 懷邊將不協之小忿, 忘天地罔極之大德, 與三浦居倭兵謀, 寇陷邊城, 屠害將卒, 焚蕩民居, 偸竊錢糧, 罪大惡極, 難逭天誅。 邊將已討擊, 勦殺幾盡。 今爾等亦當置典刑, 第念爾等, 初不知本島之謀, 又持書契而來, 以國家包容大度, 不忍無辜, 幷陷刑辟, 特貸爾死, 遣還本島。 爾當知國家威惠幷行, 不殺無辜之意。’ 以此開諭忠州囚倭, 令觀察使遣通事, 亦以此意, 開諭解放, 仍留于其州, 義禁府囚倭, 一時還入送事, 移文何如? 且日本倭奴已宴享, 對馬島倭人, 不必宴享, 而前島主書契, 不必答也。" 傳曰: "可。"

○臺諫啓前事, 又啓曰: "前日蔭取才暗錄人抄啓時, 政院與吏曹遺漏抄啓, 請推問。 上曰: "此皆吏曹之意, 政院則不與於抄錄矣。" 持平趙邦彦啓曰: "蔭才暗錄人論啓日, 承旨李希孟傳敎後, 以私語語臣曰: ‘今者已命政院推察, 若憲府送與吏曹, 抄來單子, 則察之甚易。’ 政院牌招吏曹郞廳, 取置簿冊, 欲抄之際, 史官從傍語之曰: ‘此非政院之所當爲。’ 然後還給置簿冊。 以此觀之, 可知承旨之失也。 承旨私語, 已爲非矣。 且語臺諫則曰: ‘令政院磨鍊。’ 今者下問時則曰: ‘令吏曹磨鍊。’ 使臺諫之言不實, 不直甚矣。 請以此意推問。 尙傳朴仁孫, 錄定難功, 其賜給奴婢元數, 不過十二人, 而冒占至於十三人。 且忠州官婢論伊, 爲李純妾, 帶歸北道, 衆所共知, 而仁孫訴以爲家內役使, 上以欺君, 下以欺朝廷, 請推治。" 承旨推考事依允, 餘皆不允。

○慶尙道觀察使尹金孫馳啓曰: "而羅多羅, 非日本
              倭人, 娶妻于薺浦, 而恒居焉, 能解我國言語, 頗有智略, 變詐無窮, 不宜放還。 都體察使, 請廣收衆議而處之。" 上可之。 柳洵、金壽童、柳順汀、成希顔、盧公弼、閔孝曾、李季男、洪景舟、辛允武、申用漑、姜渾、朴說、鄭光弼議: "而羅多羅娶妻居薺浦已久, 與元居倭無異, 雖不與賊謀, 是亦叛賊徒黨。 爲人多智略變詐, 邊民所共知, 前日禁府推問時, 所言亦多權變。 其謀略, 足以聚徒衆爲邊患, 不可稱爲日本使臣而遣還也。 大抵兩國交好之時, 尙不可使彼, 知我虛實, 況構釁爲敵, 尤不可漏洩事機, 以窺我淺深也。 今邊報又至, 非但而羅多羅, 其留館諸倭, 亦待邊事稍定, 徐議遣還未晩。 其在忠州者, 則在途頗知我軍機, 終不可放還。 依祖宗朝故事, 分置西北僻邑爲當。" 金應箕議: "而羅多羅, 元非薺浦恒居者, 曾有濟州人刷還之功, 受司正之職, 歲一來朝, 其出來時, 則到浦留數朔, 上京還浦後, 以鎭官不卽給糧, 例皆久留乃還。 來朝倭奴, 留浦娶妻, 亦是例事, 尹金孫書狀: ‘稱每年一二度本土往還, 入歸則留五六朔。’ 云爾, 則非諸浦恒居之倭明矣, 況與賊倭, 初不與謀乎? 依前議還送甚當。 但今倭船三十餘隻, 到泊加德島, 其作耗與請和, 未可逆料, 徐觀邊將馳報, 更議施行。" 傳曰"今觀議得不一。 但而羅多羅, 同受書契而來, 今何以云: ‘汝則非日本國
              倭, 不可遣。’ 乎? 邊事未息, 固不可放還, 然亦更廣議處之。" 仍命招六曹參判以上、弘文館、臺諫、漢城府左ㆍ右尹、藝文館議之。 柳順汀等曰: "前此倭船五隻來言: ‘三浦居倭人率金世鈞, 當出來’ 云, 今聞其勢不過率世鈞, 乞和及作耗二事也。 率世鈞乞和之時, 所答之辭, 已通諭矣, 若果作賊而來, 整軍待變, 可擊則擊之。 然兵難遙度, 不可預爲之謀。 以此諭之何如? 頃者以倭船來時, 解衣揮之以招, 言語相通, 至於下陸, 不卽擊却, 朝廷啓請推考。 先是防禦廳文移, 有曰: ‘若欲作耗則擊之, 若欲通言, 則聽其所言。’ 今以爲言語相通而不擊爲責, 則與前有乖矣。 倭賊必數來侵, 不須輒擊, 守城可也。 擊之不克, 有損事宜。 今若以不擊爲罪, 則軍卒必多受害, 邊將亦無所措手足矣。" 傳曰: "體察已下諭。 且今倭寇大擧入來, 邊將不可推也。"

○安瑭、李繼孟、李嵎、崔灌、崔潾等議: "而羅多羅, 本居妻島受職, 本朝來往時, 娶妻留浦而已, 則不可槪諸恒居者。 雖少有智略, 豈可逆爲後日之計, 而獨留之乎? 忠州囚倭, 知我軍機之虛實, 不可遣還, 則留館者豈獨不知? 況久居三浦, 我國之事, 無不洞知, 則豈待此六倭, 而始知虛實乎? 但今倭船多來, 其情難測, 固不可輕易遣還。 姑須竝留, 徐觀虜情向背, 更議施行。" 洪淑、金崶、沈貞、尹熙平、韓世桓、慶世昌議: "而羅多羅取妻居薺浦已久, 與恒居倭奴無異。 且多智變詐云, 則果不可送還。 其餘留館倭人及在忠州倭人, 則竝宜遣還。 但倭船多至, 邊報不絶, 不可遽遣。 待賊變已定, 更議處置。" 成夢井議: "初以而羅多羅, 爲日本之使, 館待如舊, 可謂已陷其詐矣。 其對獄之辭, 頗皆順理, 其口辨可知, 非日本之使, 而每以殺使爲言, 其詐諼可知。 今若得還其島, 則亦必以口舌, 能濟其詐, 若然則恩信未暇施, 而貽患於我國也。 況自古未有和好先出於我, 而能久保者也。 今遽還此人, 則是和好之端, 先出於我也。 豈可遣還? 然業已許還, 館接有日, 不可遽示他議。 固當竝與諸倭, 羈留所在, 徐觀賊變, 若侵犯不已, 更議成罪, 分置有城巨邑, 俟彼早晩誠款旣堅而後遣還。" 曺繼商、柳世琛、尹世豪、李鐵鈞、柳思敬、李誠彦、朴巨鱗、李彦浩、蘇世良議: "而羅多羅, 其非日本人明矣。 其一行人, 亦不可的指爲日本人, 似不容易遣還。 且留館倭與在忠州者, 其留置放送, 不宜異論也。 若以爲忠州倭在途時, 頗知我軍機, 終不可放送, 宜置西比僻邑, 則恐不可也。 今當邊報日至, 事機難測, 而羅多羅及諸倭, 姑幷留之, 以待邊事稍定, 更議處置。" 孫澍議: "國家採摭廷論, 斷欲遣還, 以示待人以信, 不好殺之義, 勢不可一留一還。 但今尹金孫所啓如此, 且賊船泊近我境, 疑必作耗, 日本、對馬使者, 仍留館接待, 邊事稍定後, 議之何如?" 李自堅、金克愊、安處誠、李耔、許遲、金乃文、洪彦弼、金希壽、李膂、閔壽千、權橃、黃汝獻、金應壁、鄭士龍議: "臣等前日收議時, 以爲對馬島
              倭, 則當分置僻郡, 日本使者, 館待拘留, 徐觀事勢而處之。 況今聲息屢至, 尤不可遣還。 但朝廷已許放還, 則不可無名中止, 館待無期, 則弊亦不(此)。 今而羅多羅, 往來三浦, 娶妻留住之狀已著, 前此犯邊根因, 不無與知。 其他稱日本使者, 亦不可的知情僞, 今又以此聲言, 窮詰情狀, 其留館島倭及忠州囚者, 亦以此推鞫, 竝名其罪, 分處僻郡, 從後處置。" 崔仲演、潘碩枰、兪仲翼、李守英、柳潤德、鄭荃議: "而羅多羅, 娶妻居薺浦, 則非日本使者明矣, 其一行之倭, 俱是賊徒, 變詐莫測, 斷無送還之理。 依祖宗朝例, 分置兩界僻郡爲當。 其他留館倭及忠州之倭, 亦是賊黨, 不可別爲處置。" 政院議啓曰: "倭奴世受國恩, 稱臣作藩, 其來已久, 今者無故, 擧島叛亂, 陷城殺將, 其辜負聖朝已甚。 固當羈留虜使, 責以無禮, 豈可使之縱還, 以助賊勢乎? 況而羅多羅, 智計有餘, 元非日本之倭, 久居三浦, 歲歲來朝, 能解我國言語, 凡道路迂直, 軍機虛實, 無不素諳, 若陷於其術, 聽使還土, 則必有噬臍之悔。 其餘稱日本倭人及忠州囚倭、館中留倭等, 皆變詐無常, 其中豈無桀驁難制者乎? 不可使(押)
                〔柙〕
              中之(號)
                〔虎〕
              , 復縱暴於原野。 臣等前日, 欲不送還者, 以此也。 依祖宗舊例, 皆分處僻邑。" 傳曰: "今當賊勢方張, 固不可遣還。 且諸議皆以姑待事定處置云, 其留此(單字)
                〔單子〕
              
              
                【奏記之名】
              于政院, 竢後日更啓。"

○癸亥/上命還入前日倭奴處置議, 從臺諫議。 政院啓曰: "處置此事, 一失其當, 則不可追改。 請以依允之議, 更示政府及防禦廳。" 上曰: "臺諫議以爲留館倭及忠州囚倭, 不宜異論, 金應箕、安瑭, 亦以而羅多羅, 非薺浦恒居者, 其議各異。 其時賊勢方張, 故欲更議。 今倭賊已還, 不可久留, 宜皆放還, 以示帝王包荒之量。 明日招政府、府院君以上、六曹判書、判尹, 告以予意。"